Vereség a párosverseny döntőjében – Babos Tímea
Vereség a párosverseny döntőjében
2014-11-09 – Timi és Kristina Mladenovic három szettben vereséget szenvedett a Siniakova-Voracova duó ellen a párosverseny döntőjében a limoges-i WTA-versenyen.
OPEN GDF SUEZ DE LIMOGES (125 000 DOLLÁR, FEDETT PÁLYA), PÁROS, DÖNTŐ
Katerina Siniakova, Renata Voracova (cseh, 4.)-Babos Tímea, Kristina Mladenovic (magyar, francia, 1.) 2:6, 6:2, 10-5
Timi francia társa apárosok fináléja előtt egyesben is döntöt játszott, 7:6, 7:5-re kapott ki a cseh Tereza Smitkovától.
A párosmérkőzés 30 perces első játszmáját egyértelműen a magyar-francia duó uralta. Timi és Mladenovic 1:0-nál 40-re, majd 4:1-nél 30-ra brékelt. A cseh kettős ezután 40-re nyerte el a francia játékos szerváját, de ez nem hozott fordulatot.
Az 1. helyen kiemelt duó ugyanis 5:2 után ismét csak két labdamenetet veszített fogadóként.
Sajnos a második szett már a cseh kettősé volt…Siniakova és Voracova 1:1-nél 30-ra brékelte Mladenovicot, majd 3:1-nél 40-re nyerte el Timi szerváját…Pedig a magyar-francia páros 40-15-re is vezetett.
A nyolcadik gémet 30-ra nyerte adogatóként Siniakova és Voracova, jöhetett a mindent eldöntő tie-break.
A rövidítésben a cseh duó gyorsan elhúzott, 5-2 után már esélyt sem adott ellenfelének. Siniakova és Voracova már 8-4-re is vezetett, majd 8-5 után újabb két labdamenetet nyert. Ezzel pedig be is fejeződött a finálé.
Timi a limoges-i párosverseny döntőjével lezárta a 2014-es szezont.
Egyesben két ITF-versenyt nyert, Gifuban (75 000 dollár) és Poitiers-ben (100 000 dollár). Párosban hét alkalommal volt finalista. Timi és Kristina Mladenovic idén negyedszer került döntőbe, korábban Párizsban, Wimbledonban és Cincinnatiben sikerült eljutni a párosverseny utolsó mérkőzéséig. A 21 éves magyar játékos a 2014-es szezonban két tornagyőzelmet ünnepelhetett ebben a műfajban: Sydneyben a cseh Lucie Safarova, míg Kuala Lumpurban a tajvani Csan Hao-csing oldalán maradt veretlen. Monterreyben a fehérorosz Olga Govorcova oldalán játszott még döntőt.